અમદાવાદ: શહેરના પૂર્વ વિસ્તારમાંથી પસાર થતી ખારીકટ કેનાલમાં આજે ટ્રેનની ટક્કર વાગતા એક ગાય પડી ગઈ હતી. આ અંગે માહિતી મળતા કોર્પોરેશન તેમજ ફાયરબ્રિગેડ ઘટના સ્થળે પહોંચી ગયા હતા, અને ગાયને બહાર કાઢવાની કામગીરી શરુ કરી હતી. ગંભીર રીતે ઘવાયેલી ગાયને મહામહેનતે બહાર કાઢીને બાકરોલ પાંજરાપોળ મોકલી આપવામાં આવી હતી. મહત્વનું છે કે, તાજેતરમાં જ ખારીકટ કેનાલની સફાઈ કરવામાં આવી હતી, પરંતુ થોડા દિવસોમાં જ તેમાં ફરી કેમિકલવાળું પાણી વહી રહ્યું છે, તેવામાં ગાયને બચાવવા ફાયરબ્રિગેડના સ્ટાફને ગંદા તેમજ પ્રદૂષિત પાણીમાં ઉતરવાની ફરજ પડી હતી.